《绮罗香 龚节孙录余所选今词赋此奉柬》
清代·陈维崧

浪打新亭，霜飞故国，谁许词场称霸。红豆金荃，漫向夜深誊写。

半閒钞、酒馆银墙，半偷传、妆楼罗帕。到如今、粗比牛腰，丛残卷轴蜗涎挂。

太息韦庄牛峤，问如何偏遇，极天兵马。珍重君家，重觅蛮笺细砑。

看残秋、满箧香词，是老夫、半生愁话。嘱宵阑、好护乌丝，莫使缸花灺。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。